Jelenések könyve V.
Hogyan tegyünk tönkre egy gyülekezetet?
Jel 2:1-7
Lekció: Máté 23:13–28; 24:3–14

A háziasszony kenyeret süt. Belerakja a dagasztóteknőbe (vagy a kenyérsütőgépbe) a hozzávalókat: vizet, kovászt, lisztet és egy kis zsiradékot. De a sót elfelejti. Majd megdagasztja a kenyeret, a tészta megkel. Formázza, berakja a sütőbe, és megsüti. Mi lesz az eredmény? Kenyér. Igaz ugyan, hogy sótlan, íztelen kenyér. De azért fogyasztható, ehető, tápláló. Mi a helyzet azonban, ha a háziasszony a lisztet felejti ki a tésztából? Mit süt vajon belőle a gép? Találgatni lehet, de egy biztos: kenyeret nem.
Ez a példa a gyülekezetre is fennáll. A hét levél közül az első az efézusi gyülekezethez szól. Tartalmát tekintve vegyes levél. Krisztus egyik oldalról dicséri a gyülekezetet a fáradozásáért, kitartásáért, tanbeli tisztaságáért. A másik oldalon pedig elmarasztalja, mert elhagyta az első szeretetet. Az igerész itt kapcsolódik össze a kezdeti példánkkal. Vajon mekkora a baj az efézusi gyülekezetben? Vajon az első szeretet hiánya a só vagy a liszt kifelejtéséhez hasonló? Ha nincs szeretet, akkor csak ízetlen gyülekezet leszünk, vagy nem leszünk gyülekezet egyáltalán?
Igehirdetésemnek egy provokatív címet adtam: hogyan tegyünk tönkre egy gyülekezetet? A szándékom nem az, hogy tippeket adjak a rombolásra. Hanem az, hogy a figyelmünket a téma komolyságára fordítsam. A szeretet látható megjelenése a gyülekezetben nem csak egy plusz. A példával élve: a szeretet nem csak az ízt adó só, hanem a kenyér lényegét adó liszt. Nincs nélküle hűséges gyülekezet. Vedd el a szeretet, és Krisztus egyháza tönkremegy.
Tényleg ekkora a baj (Efézusban)?
Ez a kérdés annyira lényeges, hogy először tisztáznunk kell: tényleg ekkora a baj az efézusi gyülekezetben? Tényleg a lelki halál szélén álltak a szeret hiánya miatt?
A nehézséget az okozza, hogy Krisztus nagyon sokat dicséri ezt a gyülekezetet. A 2:2–3, 6 versekből megtudjuk, hogy ez a gyülekezet munkálkodott („tudom a te dolgaidat” valamivel érthetőbben így: „tudom a te cselekedeteidet”), fáradozott, kitartó volt, felismerte a hamis tanítást. 
Tény, hogy Efézusban minderre nagy szükség volt. Az Apostolok Cselekedetei tudósít arról (ApCsel 19:23-40), hogy Efézusban óriási volt a Diána (görögül: Artemisz) kultusz. Az efézusi Artemisz-templom az ókori világ hét csodái közé tartozott. Ez volt a város egyik fő vonzereje. Részben ennek köszönhetően a város a pogány vallásosság és okkultizmus egyik központja volt (vö. ApCsel 19:13–20). Egy ilyen helyen valóban óriási kincs a teológiai tisztánlátás.
A gyülekezet pedig ebben élen járt. Krisztus dicséri őket, hogy próbára tették és felismerték a hamis apostolokat. Majd később a 2:6-ban szintén dicséri őket, hogy élesen szembeállnak a nikolaita tévtanítókkal. Később, a pergamoni gyülekezet leveléből többet is megtudunk erről a csoportról. Úgy tűnik, hogy a nikolaiták azt hirdették, hogy valaki részt vehet a bálványáldozati ceremóniákon úgy, hogy egyúttal hű keresztyén marad. Az efézusiak ezt a leghatározottabban tagadták. Figyelembe véve, hogy más gyülekezetekben – Galata, János első levele, Péter második levele – milyen felfordulást okoztak hamis tanítók, ez a kiállás mindenképpen dicséretes.
Mindezek alapján azt gondolnánk, hogy az efézusi gyülekezettel nincs sok gond. Alapvetően rendben vannak a dolgaik. Tiszta a tanítás. Hajlandók harcolni, áldozatot vállalni a hamis tanításért való harcban. Hitüknek vannak megnyilvánuló tettei. Mi kell még?
Krisztus azt mondja: szeretet. Az még hiányzik. A tanítás tisztaságáért vívott nagy igyekezetben a szeretet elmaradt. „4De az a panaszom ellened, hogy az első szeretetet elhagytad.”
Azt, hogy ez mekkora probléma, Krisztus ezt követő szavai jelzik: „ha nem térsz meg, kimozdítom gyertyatartódat a helyéből.” Az 1. fejezet felfedte, hogy a gyertyatartó a gyülekezetet jelképezte. A gyertyatartó elmozdítása (a mennyei templomból! vö. 1:11–12) a gyülekezet eltörlését jelenti. Krisztusnak ez a fenyegetése tehát egyet jelent a gyülekezet megszűnésével. Az első szeretet nélkül a gyülekezet nem lehet hű tanú. Szeretet nélkül a gyülekezet megszűnik gyülekezet maradni.
Ez a fenyegetés a legsúlyosabbak közé tartozik a hét levél közül. Csak a Laodiceának írt vetekedik vele („Így, mivel langyos vagy, sem hideg, sem forró, kiköplek a számból” 3:16). Ezért gondolhatjuk, hogy az efézusi helyzet súlyos volt. Ha másodrendű probléma lenne, Krisztus nem helyezne kilátásba ilyen ítéletet. A gyülekezet hiányossága, az első szeretet elhagyása kritikus dologra mutat. Amivel nem lehet együtt élni. Amiből meg kell térni.
Mit jelent az, hogy „az első szeretetet elhagytad”?
Éppen ezért a következő lépésben járjuk körül jobban ezt a fogalmat. Mit jelent az, hogy „az első szeretetet elhagytad”? Ezt a verset leggyakrabban úgy értelmezik, mint ami a megtérés utáni buzgóságra utalna. Az első szeretet az a tűz, amivel a frissen megtért van Krisztus iránt. Mint a nászút a friss házasoknál. És a gyülekezet ebből a buzgóságból veszített.
Azonban itt többről van szó. Az efézusi gyülekezet nem egy langyos állapotban volt. Emlékezzünk, hogy fáradoztak, terhet viseltek és nem fáradtak el. Ez nem az a langyos gyülekezet, mint Laodicea. Többről van itt szó, mint az első lelkesedés elvesztéséről.
Eszünkbe juthatnak Jézus szavai az utolsó időkről: „Mivelhogy a gonoszság megsokasodik, a szeretet sokakban meghidegül.” (Mt 24:12) Az efézusi gyülekezet hasonlót élt át. Körülvette őket a nagyváros gonoszsága. Bálványimádás és paráznaság volt minden sarkon. Ők pedig leeresztették a sisakrostélyt, harcba álltak, és küzdöttek az igazságért. Támadás érte őket, de kitartottak. Ellenségek körös-körül, ám ők nem fáradtak el. 
Azonban ebben a szorongatott helyzetben rendkívül könnyű bezárkózni. Szinte magától értetődő, hogy a másokat, a világiakat ellenségnek lássa az ember. Elhatárolódjon mindenkitől, aki nem olyan, mint ő. Hogy a teológiai igazságban lássa az egyetlen célt. Hogy elfelejtkezzen a keresztyén élet más területeiről, különösen a mások felé való szeretetről.
Ez volt az efézusi gyülekezet baja. Az igazság mellett való kitartásban elfelejtkeztek a szeretetről. A mások iránt való szeretetről. Elfelejtették szívükön hordani a gyülekezeten belül lévőket és a gyülekezeten kívülieket. Az egyensúly elmozdult. Igazság volt, de szeretet nélkül. 
Úgy gondolom, hogy ez a veszély különösen fenyegeti a harcoló hitvalló gyülekezeteket. A mi egyházunknak is nagy csatát kellett vívnia a tanbeli tisztaságért. Kiálltunk a hitvallások támadott tanai ellen. Síkra szálltunk a Szentírás tévedhetetlenségéért. Az istentisztelet tisztaságáért és a női lelkészség ellen. A hitvalló gyülekezeti tagságért, a sákramentumok helyes kiszolgáltatásáért. Az egyházfegyelemért. Isten kegyelméből ezeket a fontos tanításokat megharcolhattuk, és gyülekezetünkön belül védelmezzük.
Ám itt a veszély. Hogy kizárólag ebben lássuk a keresztyén élet lényegét. Hogy azt gondoljuk, hogy ha a tanítás helyén van, minden a helyén van. Hogy mivel igaz dolgokat hiszünk, ez elég. „Lehetnek persze más problémák, de ezek biztosan nem olyan kritikusak.” És ebben a harcban olyan könnyű elfeledkezni a keresztyén élet másik meghatározó jeléről: a szeretetről.
Amikor szeretetre gondolok, két irány is a fejemben van. A szeretetnek meg kell nyilvánulnia közöttünk, a gyülekezeten belül. Ahogy Jézus mondja: „Arról ismeri meg mindenki, hogy az én tanítványaim vagytok, ha szeretitek egymást.” (Jn 13:35) Vagyis ideje szembenézni, hol tart az egymás iránt való szeretetünk? Mennyi áldozatot hozol gyülekezeti testvéreidért? Vannak-e egyáltalán olyanok, akikkel rendszeresen kapcsolatot tartasz? Nem csak azokra gondolok, akik barátaid és szimpatikusak. Hanem különösen azokra, akik nehezebb esetek, sőt talán ellenszenvesek. Miből ismerik meg mások, hogy tényleg szereteted a gyülekezetet? Tudsz-e megbocsátani, vagy hordozod-e a haragot szívedben testvéreid ellen? Őszintén megmondod-e problémádat szemtől-szembe, vagy inkább a háta mögött beszélsz? Tudsz-e irgalmas lenni, és mások bűnét elfedezni? Mondasz-e nemet magadra, hogy másoknak szolgálj? Tudsz-e kitartó lenni kapcsolatokban? Vagy pedig az elvárások uralják szívedet, hogy a másik vagy harmadik mit nem tett meg? Hol van a mi szeretetünk egymás iránt, budapesti gyülekezet?
De a szeretetnek van egy másik iránya is: a kívülállók felé. Nem elég csak a belsőket szeretni. Krisztus a világba küldött minket. Szeretnünk kell a családtagjainkat, szomszédjainkat, munkatársainkat.  Szeretnünk kell annyira, hogy kapcsolatot építünk velük, és beszélünk Krisztusról. Mi vagyunk a gyertyatartó, akinek világítania kell a sötét világban. Világítasz-e a hitetlenek között? Ott van-e a törekvés a bizonyságtételre? Kész vagy-e két mérföldre elmenni a hitetlenekkel Krisztusért? János azt mondja: „Gyermekeim, ne szóval szeressünk, ne is nyelvvel, hanem cselekedettel és valósággal.” (1Jn 3:18) 
Szeretet nélkül nem marad meg a gyülekezetünk. Azért, mert szeretet nélkül nem lehetünk Krisztus tanúi. Mi vagyunk a gyertyatartó. Mi vagyunk a hegyen épült város. Nekünk kell sugározni a testté lett Isten fényét és szeretetét. De hogyan sugározzuk, ha nincs bennünk szeretet? Budapesti gyülekezet, világítunk-e szeretetünkkel ebben a városban? Szeretném, ha ezt most személyesen a szívedre vennéd. Ne más testvéred mulasztására gondolj. Hanem első sorban a magadéra.
Milyen megoldást ad Krisztus?
Ha pedig mulasztásunk van, akkor jön a harmadik kérdés. Ad-e megoldást a szeretetnélküliségre Jézus? Igen, ad. Először is reményt. Jézus ezzel kezdi a levelet. Emlékeztet arra, hogy kicsoda ő. „Ezt mondja az, aki a jobb kezében tartja a hét csillagot, aki a hét arany gyertyatartó között jár.” Ez az első fejezet látomását idézi fel. Jézus a mennyei pap, aki gondját viseli egyházának. Ő jár a gyertyatartók között, és intézi szükségeiket. Mindenható és könyörületes szívű. Hozzá lehet fordulni bajunkban. Kisegít bűneinkből. Erőt ad a megtéréshez. Bármilyen problémát nevez is meg Jézus, akár a legsúlyosabbat is, azért mondja, mert gondja van ránk, és formálni akar. Nem hagy meg a bűnben. Szembesít, de azért, hogy megtérjünk.
Éppen ezért a második lépés a megtérés. És a megtérésnél a bűnbánat. Amikor Jézus megtérésre szólít fel, nem csupán tetteink megváltoztatását kéri. Hanem azt, hogy hasonlítsuk össze mostani helyzetünket a korábbival – „emlékezz vissza azért, honnan estél ki.” Itt a helye a bűnbánatnak. Szembesülni kell azzal, hogy milyen súlyos a jelenlegi helyzetünk. Meg kell látni, hogy a szeretetlenség szörnyű bűn. Átkot hozó bűn. Nem lehet vállrándítással elintézni. Nem mentség rá az, hogy „mi hitvalló gyülekezet vagyunk”. A szeretet hiánya a keresztyénségünk valódiságát ássa alá. 
A bűnbánat nem csak bocsánatkérés. Nem csupán a fejünket érinti, hogy belátjuk, nem helyes, amit tettünk. A bűnbánat a szív dolga. Meg kell látnunk, hogy milyen szomorú a szeretethiányos keresztyén. Mint a liszt nélküli kenyér. Hamis képet ad Krisztusról. Arról a Krisztusról, aki szeretett, és aki téged is szeretetre rendelt. És ehelyett te a lustaságnak, önzésnek, indulatnak, gyávaságnak adsz helyet szívedben. A szeretetlenséged okot ad Isten gyalázására.
Lehet, hogy mindezek még nem érték el a szívedet. De Krisztustól még őszinte bűnbánatot is lehet kérni. A lényeg, hogy jöjj ki a sötétből. Valld meg bűnödet, és kérd az ő segítségét!
Harmadszor pedig Krisztus konkrét változásra is szólít fel: „térj meg, és az előbbi cselekedeteket cselekedd!” Az igazi megtérés a bűnbánat után a megváltozott életben jelentkezik. Vannak cselekedetek, amelyek eddig nem jellemeztek, de ezután törekszem rájuk. Vagyis a szeretetnek vannak olyan gyümölcsei, amelyek semmivel nem helyettesíthetők. A szeretet megmutatkozik a törődésben. A megbocsátásban. A kedvességben. A gondoskodásban. A bátor bizonyságtételben. Az imádságban. A szeretet konkrét tetteket követel. Mint a bűnbánat. Konkrét dolgokat bánunk meg. És konkrét változásokra törekszünk.
Vagyis a szeretetnek látszania kell életünkben. A szeretet egy életstílus. Nem csupán három dolog, amit felírok a listámra és kipipálok. Hanem egy viszonyulás. Önmagam állandó megtagadása. A másikra való figyelés. Ez sokkal nehezebb, mint egy-egy tanítás felvállalása. Mégis ezt kéri és várja tőlünk Jézus.
Mivel bátorít Krisztus? 
Krisztus tehát felszólított minket a megtérésre, szeretett gyülekezet. Mégsem szeretném, ha a magunk erejére támaszkodnánk ebben. Utoljára azt a kérdést szeretném megválaszolni, hogy mivel bátorít minket Jézus? 
Először is bátorít téged ezekkel a szavakkal: „aki győz…” Ezek a versek reményt adnak, hogy van győzelem. Hogy még egy olyan gyülekezetnek is, mint Efézus, amelyik elfelejtette a szeretet, van megtérés. Még egy olyan embernek is, mint te, van változás. A keresztyén élet nem reménytelen. Nem olyan, mint a vágóhíd, amire a szovjetek küldték katonáikat. Ha előre mentek, a németek lőtték őket. Ha visszafordultak, saját feletteseik. Nem, Krisztusban lehet győzni.
Azért, mert a mi Krisztusunk szeret minket. Azért, mert a mi Krisztusunk meghallgatja kiáltásunkat. Azért, mert a mi Krisztusunk megáld minket Szentlelkével. Azért, mert a mi Krisztusunknál ott vannak a menny kulcsai, és a kitartókat beengedi az élet fájához, Isten paradicsomához.
Ez az ígéret sokat mondott az efézusiaknak. Az efézusi Artemisz-templom egy ősi fa helyére épült. Az az ősi datolyapálma jelképe volt a városnak és a templomnak. A városiak büszkélkedtek vele. Jézus azonban egy másik fát ígér hűséges követőinek. Az élet fáját, amely a paradicsomban áll. Amely nagyobb a világ ígéreténél. Amely az örök életet jelképezi. Van örök élet a hidegszívű keresztyéneknek és a szeretetlen gyülekezetnek. Ha Krisztushoz fordul, és megtér bűnéből. Kísérjen ez a bátorító gondolat, amikor megvizsgálod életedet és tetteidet.
És hadd tegyek hozzá még egy utolsó gondolatot. Ignác, a 2. századi egyházatya írt egy levelet az efézusi gyülekezetnek 40 évvel Krisztus e levele után. A következőket írja:
[bookmark: _GoBack]„Istenben értesültem hőn szeretett nevedről [efezusi = igyekezet, törekvés], mely valóban méltán a tiéd Üdvözítőnkben, Jézus Krisztusban a hitnek és szeretetnek megfelelően, mert Isten utánzói vagytok, tökéletesen vive végbe a rokon művet Isten vérében feltüzesítve.”[footnoteRef:1] [1:  Vanyó László (szerk.): Apostoli atyák, Pázmány Péter Elektronikus Könyvtár (PPEK), 88. old.] 

Az efézusi gyülekezet válaszolt Krisztus szavára. Megtért a szeretetlenségből. Újra felvette az első szeretetet. Feltüzesedett Krisztus vérében. Utánozta Istent mindenben. Az ő Krisztusuk a mi Krisztusunk. Ha nekik volt remény a megtérésre, nekünk is van. Ámen.
			4
